b'\n_START_ARTICLE_\nHeglig-krisen\n_START_SECTION_\nBakgrunn\n_START_PARAGRAPH_\nS\xc3\xb8r-Sudans uavhengighet kom i etterkant av to borgerkriger, den f\xc3\xb8rste i perioden 1955\xe2\x80\x931972, og den andre fra 1983\xe2\x80\x932005. I l\xc3\xb8pet av den lange konflikten ble s\xc3\xa5 mye som 2,5 millioner mennesker drept, og mer enn 5 millioner ble flyktninger. Forholdene mellom de to landene har v\xc3\xa6rt preget av konflikten over oljer\xc3\xb8rledningen ved staten Den st\xc3\xb8rre Nilen og den omstridte regionen Abyei, selv om Sudan var det f\xc3\xb8rste landet som anerkjente S\xc3\xb8r-Sudan. I januar 2012 stengte S\xc3\xb8r-Sudan alle sine oljebr\xc3\xb8nner grunnet uenigheter rundt delingen av ressursene og gebyrene Sudan krevde._NEWLINE_I mai 2011 tok Sudan kontroll over Abyei, en omstridt oljerik region i grenseomr\xc3\xa5det, ved hjelp av en styrke p\xc3\xa5 5000 soldater. I l\xc3\xb8pet av tre dager med kamper med s\xc3\xb8rsudanesiske styrker var regionen overtatt. Sudans begrunnelse bak angrepet var et bakholdsangrep utf\xc3\xb8rt av S\xc3\xb8r-Sudan hvor 22 sudanesiske soldater mistet livet. Sudans offensiv i Abyei inkluderte artilleriangrep, bombing og bruk av stridsvogner, og innledende rapporter indikerte at s\xc3\xa5 mange som 20 000 mennesker var blitt drevet p\xc3\xa5 flukt av kamphandlingene. Blodige kamper fant sted i byen, hvor tre kropper senere ble identifisert som s\xc3\xb8rsudanesiske soldater. Interimregjeringen i S\xc3\xb8r-Sudan erkl\xc3\xa6rte invasjonen som en krigshandling, og FN sendte en utsending til Khartoum for \xc3\xa5 megle i konflikten. S\xc3\xb8r-Sudan rapporterte senere at dets styrker hadde trukket seg ut av Abyei, og landets president Salva Kiir erkl\xc3\xa6rte at man ikke ville g\xc3\xa5 til krig over det omstridte omr\xc3\xa5det. En avtale ble n\xc3\xa5dd den 20. juni, hvor demilitarisering av det omstridte omr\xc3\xa5det var hovedelement. Etiopiske FN-styrker ble deretter plassert i det betente grenseomr\xc3\xa5det fra og med den 27. juni for \xc3\xa5 p\xc3\xa5se at avtalen ble holdt._NEWLINE_Selv om konflikten over Abyei ikke f\xc3\xb8rte til krigsutbrudd, var de-eskaleringen bare midlertidig. Tidlig i desember 2011 gikk sudanesiske styrker til angrep p\xc3\xa5 den s\xc3\xb8rsudanesiske byen Jau i staten Unity, og besatte den milit\xc3\xa6rt. I mars 2012 ble Panyikang bombet av det sudanesiske flyv\xc3\xa5penet. Begge landene anklaget ogs\xc3\xa5 hverandre for \xc3\xa5 st\xc3\xb8tte oppr\xc3\xb8rsgrupper mot de respektive regjeringene.\n_START_SECTION_\n26-28. mars - S\xc3\xb8r-Sudan fors\xc3\xb8ker \xc3\xa5 ta Heglig\n_START_PARAGRAPH_\nDen 26. mars hevdet sudanesiske myndigheter at S\xc3\xb8r-Sudan hadde angrepet oljefeltene i Heglig, som ligger i den sudanesiske staten S\xc3\xb8r-Kordofan. S\xc3\xb8r-Sudan hevdet p\xc3\xa5 sin side at de handlet i selvforsvar etter et angrep mot deres territorium. Neste dag angrep det sudanesiske flyv\xc3\xa5penet et oljefelt i den s\xc3\xb8rsudanesiske staten Unity, like nord for administrasjonssenteret Bentiu. Den sudanesiske h\xc3\xa6ren angrep senere omstridte omr\xc3\xa5der i Jau, Pan Akuach og Teshwin, men ble sl\xc3\xa5tt tilbake av S\xc3\xb8r-Sudans h\xc3\xa6r._NEWLINE_S\xc3\xb8rsudanesiske artilleristillinger 20 km nord for Bentiu, som hadde v\xc3\xa6rt innblandet i det f\xc3\xb8rste bombardementet av Heglig, ble bombardert av artilleri fra den nordlige siden av grensen mellom de to landene. Det ble fra sudanesisk hold bekreftet at s\xc3\xb8rsudanesiske styrker hadde avansert 10 kilometer inn p\xc3\xa5 sudanesisk territorium, men at invasjonen var blitt sl\xc3\xa5tt tilbake og at styrkene ble drevet tilbake til grensen. Det skal ogs\xc3\xa5 ha blitt tatt flere fanger, og de s\xc3\xb8rsudanesiske tapene kan ha v\xc3\xa6rt s\xc3\xa5 h\xc3\xb8ye som 63 d\xc3\xb8de. Minst \xc3\xa9n stridsvogn skal ogs\xc3\xa5 ha blitt \xc3\xb8delagt. Den 28. mars kom ordren om \xc3\xa5 trekke styrkene ut av det omstridte omr\xc3\xa5det._NEWLINE_Til tross for en tilsynelatende nedeskalering, fortsatte konflikten i form av at begge land anklaget hverandre for \xc3\xa5 st\xc3\xb8tte oppr\xc3\xb8rere mot de respektive regjeringene. Konflikten mellom sudanesiske styrker og en oppr\xc3\xb8rergruppe ved navn SPLA-N blusset opp igjen den 30. mars, og kamper br\xc3\xb8t ut i n\xc3\xa6rheten av grensen mellom de to landene. Den 31. mars ble s\xc3\xb8rsudanesiske stillinger langs grensen bombet av det sudanesiske flyv\xc3\xa5penet, selv om sudanesiske talsmenn hevdet det var artilleri, og ikke bombefly, som stod bak anslaget.\n_START_SECTION_\nTidlig april \xe2\x80\x93 S\xc3\xb8r-Sudan erobrer Heglig\n_START_PARAGRAPH_\nIf\xc3\xb8lge s\xc3\xb8rsudanesiske myndigheter ble et sudanesisk MiG-29-fly skutt ned over staten Unity den 4. april. Luftangrepet skal ha funnet sted i n\xc3\xa6rheten av Heglig, og tvang et kamerateam fra Al Jazeera til \xc3\xa5 s\xc3\xb8ke tilflukt mens sudanesiske fly bombet en oljer\xc3\xb8rledning. Bombingen skal ikke ha medf\xc3\xb8rt store skader, og ingen mennesker mistet livet under angrepet. Den sudanesiske regjeringen benektet p\xc3\xa5 det sterkeste at hendelsen i det hele tatt hadde funnet sted, og kategoriserte anklagelsene som \xc2\xabfabrikasjoner\xc2\xbb av s\xc3\xb8rsudanesiske myndigheter._NEWLINE_Den s\xc3\xb8rsudanesiske byen Teshwin ble if\xc3\xb8lge S\xc3\xb8r-Sudans forsvar angrepet med sudanesisk artilleri og bombefly den 9. april. Byen Abiemnhom i Unity skal ogs\xc3\xa5 ha blitt utsatt for et angrep, utf\xc3\xb8rt av to brigader fra den sudanesiske h\xc3\xa6ren. Minst fire sivile skal ha mistet livet i l\xc3\xb8pet av kamphandlingene, mens det imidlertid ikke ble rapportert om milit\xc3\xa6re tap p\xc3\xa5 noen av sidene. S\xc3\xb8r-Sudan hevdet angrepet var et fors\xc3\xb8k p\xc3\xa5 \xc3\xa5 erobre oljefeltene i omr\xc3\xa5det, og hevdet de sudanesiske styrkene var st\xc3\xb8ttet av lokale militsoppr\xc3\xb8rere. Styrken skal imidlertid ha blitt sl\xc3\xa5tt tilbake, og en sudanesisk milit\xc3\xa6r talsmann innr\xc3\xb8mmet senere at den sudanesiske h\xc3\xa6ren var blitt sl\xc3\xa5tt i l\xc3\xb8pet av et slag i n\xc3\xa6rheten av Heglig og blitt tvunget til \xc3\xa5 retirere nordover. Det ble senere rapportert at kampene hadde begynt med at sudanesiske styrker, som for\xc3\xb8vrig bestod av 1000 soldater rundt Heglig, fors\xc3\xb8kte \xc3\xa5 erobre en grenseutpost som de hadde tapt til s\xc3\xb8rsudanesiske tropper to uker tidligere. Talsmann for den sudanesiske h\xc3\xa6ren Oberst Khalid Sawarmi hevdet S\xc3\xb8r-Sudan hadde tatt kontroll over oljefeltene i Heglig og selve byen. De sudanesiske tapene skal ha v\xc3\xa6rt sv\xc3\xa6rt store, med omkring 240 d\xc3\xb8de og minst 2 stridsvogner \xc3\xb8delagt i l\xc3\xb8pet av det andre slaget om Heglig._NEWLINE_Den 11. april uttalte den sudanesiske regjeringen at harde kamper fortsatte i de omstridte grenseomr\xc3\xa5dene, og det kom frem at den sudanesiske h\xc3\xa6ren fors\xc3\xb8kte \xc3\xa5 gjenerobre Heglig. Sudan erkl\xc3\xa6rte at de ville benytte alle tilgjengelige lovlige virkemidler til \xc3\xa5 gjenerobre Heglig, og styrker ble mobilisert for \xc3\xa5 gjennomf\xc3\xb8re dette. Fra s\xc3\xb8rsudanesisk hold ble det rapportert at h\xc3\xa6ren hadde inntatt defensive stillinger i Heglig og forberedte seg p\xc3\xa5 et sudanesisk motangrep. Etter Hegligs fall hadde regjeringen i Khartoum uttalt at at styrkene hadde gjennomf\xc3\xb8rt en taktisk retrett til Kharasanah, og hadde til tross for hard motstand mislyktes i \xc3\xa5 sl\xc3\xa5 tilbake de \xc2\xabstore, velutrustede styrkene\xc2\xbb som hadde angrepet omr\xc3\xa5det. Den sudanesiske revolusjon\xc3\xa6re front, en sudanesisk oppr\xc3\xb8rsgruppe, angrep den sudanesiske h\xc3\xa6ren i Karashanak like etter tilbaketrekningen._NEWLINE_Etter oppblussingen tidlig i april, begynte begge landene \xc3\xa5 mobilisere st\xc3\xb8rre h\xc3\xa6rstyrker for \xc3\xa5 im\xc3\xb8tekomme en tilsynelatende uunng\xc3\xa5elig eskalering. Den sudanesiske h\xc3\xa6ren ble mobilisert etter at s\xc3\xb8rsudanesiske styrker hadde penetrert s\xc3\xa5 mye som 70 kilometer inn i sudanesisk territorium, if\xc3\xb8lge Sudans utenriksdepartement._NEWLINE_Krig ble offisielt erkl\xc3\xa6rt av Sudans visepresident al-Haj Adam den 11. april, og alle forhandlinger mellom de to landene ble avbrutt. Neste dag bombet sudanesiske fly Bentiu, hovedstaden i Unity, i et fors\xc3\xb8k p\xc3\xa5 \xc3\xa5 \xc3\xb8delegge en strategisk viktig bro \xe2\x80\x93 en s\xc3\xb8rsudanesisk soldat mistet livet i angrepet.\n_START_SECTION_\nMidten av april \xe2\x80\x93 Sudan begynner en motoffensiv\n_START_PARAGRAPH_\nDen 13. april begynte s\xc3\xb8rsudanesiske styrker \xc3\xa5 forsterke sine stillinger i Heglig, mens den sudanesiske h\xc3\xa6ren fortsatte \xc3\xa5 mobilisere. Sudanesiske styrker hevdet \xc3\xa5 ha p\xc3\xa5begynt angrepet p\xc3\xa5 Heglig, og at situasjonen ville bli tatt h\xc3\xa5nd om \xc2\xabi l\xc3\xb8pet av timer.\xc2\xbb En sudanesisk regjeringstalsmann sa at h\xc3\xa6ren n\xc3\xa5 befant seg ved utkanten av Heglig, mens den s\xc3\xb8rsudanesiske regjeringen igjen bekreftet at man ville forsvare seg dersom et angrep faktisk fant sted._NEWLINE_S\xc3\xb8r-Sudans visepresident Heik Machar uttalte senere p\xc3\xa5 dagen at et sudanesisk fors\xc3\xb8k p\xc3\xa5 \xc3\xa5 gjenerobre Heglig ble stoppet 30 kilometer nord for byen. S\xc3\xb8r-Sudan hevdet \xc3\xa5 ha \xc3\xb8delagt to stridsvogner i l\xc3\xb8pet av slaget, og uttalte at frontlinjen forble uforandret hele dagen. Det sudanesiske flyv\xc3\xa5penet slo like deretter til mot Jau, Kanakuach og Heglig. To sudanesiske MiG-29-fly fl\xc3\xb8y lavt over Bentiu den samme dagen i et fors\xc3\xb8k p\xc3\xa5 \xc3\xa5 \xc3\xb8delegge en bro. Bombene bommet p\xc3\xa5 m\xc3\xa5lene og endte opp med \xc3\xa5 ta livet av fire sivile og en soldat, og skadet ytterligere fem andre. Angrepet ble ansett som et fors\xc3\xb8k p\xc3\xa5 \xc3\xa5 \xc3\xb8delegge S\xc3\xb8r-Sudans forsyningslinjer ved \xc3\xa5 ta ut infrastruktur og dermed vanskeliggj\xc3\xb8re troppeforflytninger_NEWLINE_Den 14. april fortsatte s\xc3\xb8rsudanesiske styrker \xc3\xa5 bevege seg nordover, og slo tilbake et sudanesisk motangrep ved Kersana. Samme dag ble alle de tre veiene som f\xc3\xb8rte til Heglig fra nord stengt av s\xc3\xb8rsudanesiske styrker. Det kom ogs\xc3\xa5 frem at de fleste oljefasilitetene i Heglig skal ha blitt skadet i l\xc3\xb8pet av kamphandlingene tidligere. Senere p\xc3\xa5 sagen ble det rapportert at sudanesiske styrker stod kun f\xc3\xa5 kilometre unna Heglig, og at det forekom harde kamper med s\xc3\xb8rsudanesiske styrker. Sudans umiddelbare m\xc3\xa5l skal ha v\xc3\xa6rt \xc3\xa5 \xc2\xab\xc3\xb8delegge S\xc3\xb8r-Sudans krigsmaskin\xc2\xbb, og var ikke begrenset til en gjenerobring av Heglig. S\xc3\xb8rsudanesiske kilder bestred denne informasjonen, og avfeide de sudanesiske rapportene som propaganda. Det ble hevdet at Nord-Sudans styrker fremdeles befant seg 30 km nord for Heglig. FN meldte ved denne datoen at 10.000 mennesker hadde flyktet fra den oppblussende konflikten, det egentlige tallet skal ha v\xc3\xa6rt s\xc3\xa5 h\xc3\xb8yt som 100 000._NEWLINE_Den 15. april uttalte SPLA-talsmann Philip Aguer at s\xc3\xb8rsudanesiske styrker hadde holdt sine stillinger i Kelet over natten, til tross for sudanesiske fors\xc3\xb8k p\xc3\xa5 \xc3\xa5 presse dem tilbake. Han hevdet ogs\xc3\xa5 at to sudanesiske stridsvogner ble \xc3\xb8delagt i l\xc3\xb8pet av kamphandlingene. Samme dag ble den s\xc3\xb8rsudanesiske delstaten \xc3\x98vre Nilen bombardert av sudanesisk artilleri i et fors\xc3\xb8k p\xc3\xa5 \xc3\xa5 \xc3\xa5pne en ny frontlinje i krigen. Sudanesiske styrker krysset grensen mellom de to landene og okkuperte en liten landsby ved navn Kuek, f\xc3\xb8r de omsider ble presset tilbake av S\xc3\xb8r-Sudans h\xc3\xa6r. Den 16. april kom den offisielle beskyldningen fra S\xc3\xb8r-Sudan om at Khartoum fors\xc3\xb8kte \xc3\xa5 \xc3\xa5pne en annen front._NEWLINE_Mandag den 16. april tok konflikten en liten pause, og kamphandlingene denne dagen var begrenset til mindre trefninger og luftangrep. Sudans krigsm\xc3\xa5l offisielt erkl\xc3\xa6rt av det sudanesiske parlamentet denne dagen, hvor det ble uttalt at Sudan skulle mobilisere alle sine tilgjengelige ressurser for \xc3\xa5 nedkjempe S\xc3\xb8r-Sudan og styrte dets regjering. Rabie Abdelaty, en talsmann for regjeringen i Khartoum, utelukket videre fredssamtaler med S\xc3\xb8r-Sudan ettersom det ville skade Sudans nasjonale stolthet dersom de ikke gjenerobret Heglig ved hjelp av milit\xc3\xa6re slagmidler. Samme dag \xc3\xa5pnet Sudan en tredje front ved \xc3\xa5 angripe og erobre Mugum, en befested s\xc3\xb8rsudanesisk stilling i staten Den \xc3\xb8vre Nil, og overtok stillingen uten hardere kamper._NEWLINE_Den 18. april ble en ny front \xc3\xa5pnet i konflikten 160 km vest for Heglig og like vest for Abyei, langs grensen mellom de to landene, hvor 7 s\xc3\xb8rsudanesiske og 15 sudanesiske soldater ble rapportert drept. Trefningen fant angivelig sted etter at en s\xc3\xb8rsudanesisk soldat ble skutt og drept mens han samlet vann i n\xc3\xa6rheten av veien mellom Aweil og Meiram. Dagen etterp\xc3\xa5, torsdag den 19. april, ble det fra s\xc3\xb8rsudanesisk hold hevdet at man de siste 24 timene hadde sl\xc3\xa5tt tilbake hele 4 sudanesiske angrep langs grensen, deriblant ved Warguet i Nord-Bahr el Ghazel hvor 15 sudanesiske soldater mistet livet if\xc3\xb8lge SPLA. Philip Aguer Panyany, talsmann for SPLA, uttalte at Sudan fors\xc3\xb8kte \xc3\xa5 \xc3\xa5pne nye fronter grunnet problemene de hadde st\xc3\xb8tt p\xc3\xa5 i Heglig, i et fors\xc3\xb8k p\xc3\xa5 \xc3\xa5 dra SPLAs oppmerksomhet bort fra det omstridte omr\xc3\xa5det. S\xc3\xb8r-Sudan tilb\xc3\xb8d seg \xc3\xa5 trekke styrkene ut av Heglig dersom Den afrikanske union kunne garantere for et fullstendig ildopph\xc3\xb8r, og dersom Sudan trakk sine styrker ut av Abyei og gikk med p\xc3\xa5 grensedemarkering.\n_START_SECTION_\nSPLA-N i Nuba-fjellene\n_START_PARAGRAPH_\nSamtidig som SPLA kjempet mot den sudanesiske h\xc3\xa6ren i Heglig, ble byen Talodi omringet p\xc3\xa5 tre sider av 8000 oppr\xc3\xb8rssoldater fra SPLA-N. Regjeringsh\xc3\xa6ren, som kun hadde 2000 menn til r\xc3\xa5dighet i byen, s\xc3\xa5 ut til \xc3\xa5 v\xc3\xa6re p\xc3\xa5 retretten ettersom de l\xc3\xa5 i undertall. Dette var ett av mange angrep utf\xc3\xb8rt av SPLA-N; I januar slo oppr\xc3\xb8rerne tilbake den sudanesiske h\xc3\xa6ren i byene Buram og Tess ved \xc3\xa5 gjennomf\xc3\xb8re et bakholdsangrep, selv om regjeringsh\xc3\xa6ren hadde 10 stridsvogner med seg inn i byene. I februar tvang de 6000 regjeringssoldater ut av byen Togi, hvilket skjedde for f\xc3\xb8rste gang siden 1994. Den 15. april omringet SPLA-N byen Laghawa, og kontrollerte ved denne datoen ogs\xc3\xa5 omr\xc3\xa5der rundt byene Rashad og Abassiya._NEWLINE_Sudan anklaget S\xc3\xb8r-Sudan for \xc3\xa5 st\xc3\xb8tte angrepet mot Talodi allerede i slutten av mars, og hevdet SPLA-N benyttet seg av kanoner og stridsvogner supplert direkte fra S\xc3\xb8r-Sudan. S\xc3\xb8r-Sudan benektet p\xc3\xa5 sin side \xc3\xa5 ha noen forbindelse med de sudanesiske oppr\xc3\xb8rerne._NEWLINE_Oppr\xc3\xb8rergruppens strategi, som for\xc3\xb8vrig var samspilt med JEM-geriljaen, skal tilsynelatende ha v\xc3\xa6rt \xc3\xa5 begrense Khartoum-regjeringens tilgang til landets ressurser p\xc3\xa5 flere fronter for \xc3\xa5 svekke Omar al-Bashirs regime, f\xc3\xb8r de omsider planla \xc3\xa5 marsjere mot hovedstaden.\n_START_SECTION_\nSent april: S\xc3\xb8r-Sudan trekker seg fra Heglig, sudanesiske angrep mot S\xc3\xb8r-Sudan\n_START_PARAGRAPH_\nDen 20. april uttalte en talsmann for S\xc3\xb8r-Sudans president Salva Kiir at styrkene hadde f\xc3\xa5tt ordre om \xc3\xa5 trekke seg ut av Heglig i l\xc3\xb8pet av 3 dager, og at landet \xc3\xb8nsket at Hegligs status skulle bli avgjort gjennom internasjonal mekling. Mens Sudans president Omar al-Bashir proklamerte seier, hevdet Heglig var blitt \xc2\xabfrigjort\xc2\xbb milit\xc3\xa6rt og at de s\xc3\xb8rsudanesiske styrkene var blitt jaget ut, hevdet S\xc3\xb8r-Sudan at tilbaketrekningen ville foreg\xc3\xa5 i ro og orden. Det ble ogs\xc3\xa5 antatt at det sterke internasjonale presset bidrog til S\xc3\xb8r-Sudans avgj\xc3\xb8relse om \xc3\xa5 trekke styrkene ut. Hvilken versjon som stemmer, er enn\xc3\xa5 ikke klargjort. Begge land hevdet den 20. april \xc3\xa5 kontrollere det omstridte oljefeltet, men S\xc3\xb8r-Sudans FN-representant Agnes Oswaha uttalte at Sudans versjon om at byen var tapt ikke gav mening ettersom styrkene var gitt 3 dager p\xc3\xa5 \xc3\xa5 trekke seg ut. S\xc3\xb8r-Sudans president Salva Kiir latterliggjorde den sudanesiske seierparaden i en tale til nasjonen over fjernsyn, og hevdet Sudan \xc2\xablurte seg selv\xc2\xbb ved \xc3\xa5 feire en \xc2\xaboppdiktet frigj\xc3\xb8ring av Heglig\xc2\xbb, og utfordret dem til \xc3\xa5 komme med konkrete bevis p\xc3\xa5 at byen var blitt gjenerobret med makt. Videre uttalte han at byen fremdeles var under s\xc3\xb8rsudanesisk kontroll, gjorde det klart at provokasjoner ville bli svart p\xc3\xa5 med makt, og sa at SPLA ville forbli i n\xc3\xa6romr\xc3\xa5det._NEWLINE_Den 21. april ble de-eskaleringen satt p\xc3\xa5 pr\xc3\xb8ve da S\xc3\xb8r-Sudan anklaget Sudan for \xc3\xa5 bombe ett av landets oljefasiliteter. Tilbaketrekningen ble imidlertid gjennomf\xc3\xb8rt, og den 22. april var alle s\xc3\xb8rsudanesiske styrker ute av Heglig._NEWLINE_Til tross for at de s\xc3\xb8rsudanesiske styrkene ble trukket ut av de okkuperte omr\xc3\xa5dene i Sudan, fortsatte konflikten. Den 22. april gjennomf\xc3\xb8rte Sudan et luftangrep 9 km inne i S\xc3\xb8r-Sudan, f\xc3\xb8r dets h\xc3\xa6r gjennomf\xc3\xb8rte tre angrepsb\xc3\xb8lger som var den f\xc3\xb8rste trefningen mellom de to h\xc3\xa6rene siden den 20. april. Det ble rapportert at de sudanesiske styrkene brukte artilleri, stridsvogner og militsgrupper under angrepet, som skal ha trengt dypt inn p\xc3\xa5 s\xc3\xb8rsudanesisk territorium. Minst en s\xc3\xb8rsudanesisk soldat ble drept og to andre skadet under angrepet._NEWLINE_Den 23. april bombet Sudan byen Rubkona i et fors\xc3\xb8k p\xc3\xa5 \xc3\xa5 \xc3\xb8delegge en bro mellom byen og Bentiu. Minst tre personer ble drept under raidet, og flere markedsboder ble \xc3\xb8delagt. Flere oljeproduserende fasiliteter ble ogs\xc3\xa5 fors\xc3\xb8kt bombet. Dagen etterp\xc3\xa5 omtalte S\xc3\xb8r-Sudans president Salva Kiir de sudanesiske angrepene for f\xc3\xb8rste gang som \xc2\xabkrigshandlinger\xc2\xbb, og beskrev bombingen av oljeomr\xc3\xa5der i S\xc3\xb8r-Sudan som en krigserkl\xc3\xa6ring. \xc2\xabV\xc3\xa5r nabo i Khartoum har erkl\xc3\xa6rt krig mot republikken S\xc3\xb8r-Sudan\xc2\xbb uttalte han under et bes\xc3\xb8k i Beijing. S\xc3\xb8r-Sudan erkl\xc3\xa6rte den 30. april at de \xc3\xb8nsket umiddelbart ildopph\xc3\xb8r, og tilb\xc3\xb8d seg \xc3\xa5 trekke sine politistyrker ut av omstridte grenseomr\xc3\xa5der. Samme dag okkuperte imidlertid S\xc3\xb8r-Sudan et omstridt omr\xc3\xa5de ved grensen mot Darfur. Dagen etterp\xc3\xa5 br\xc3\xb8t det ut harde kamper ved Hofra ved veien mot byen Bentiu, delstatshovedstad i den s\xc3\xb8rsudanesiske staten Unity. If\xc3\xb8lge S\xc3\xb8r-Sudans h\xc3\xa6r ble 27 sudanesiske soldater drept under kampene. De p\xc3\xa5st\xc3\xa5tte tapene fra s\xc3\xb8rsudanesisk hold ble hevdet \xc3\xa5 v\xc3\xa6re tre d\xc3\xb8de og to skadede, og de uproporsjonale tapstallene ble begrunnet med at SPLA hadde overv\xc3\xa5ket sudanesernes bevegelser de siste 3 dagene. Angrepet p\xc3\xa5 Hofra ble rapportert \xc3\xa5 ha v\xc3\xa6rt mislykket, og s\xc3\xb8rsudanesiske styrker forfulgte if\xc3\xb8lge h\xc3\xa6ren de sudanesiske styrkene 5 km nordover. Oberst Philip Aguer fra den s\xc3\xb8rsudanesiske h\xc3\xa6ren uttalte at S\xc3\xb8r-Sudan ville gjengjelde dersom Sudan fortsatte \xc3\xa5 bruke Heglig som base for angrep mot s\xc3\xb8rsudanesiske byer._NEWLINE_Etter de hardeste trefningene i april, gikk konflikten tilsynelatende inn i en roligere fase. Konflikten mellom Sudan og oppr\xc3\xb8rsgrupper i S\xc3\xb8r-Kordofan og Darfur avtok imidlertid ikke, og den 10. mai uttalte en talsmann fra det sudanesiske milit\xc3\xa6ret at Sudan hadde sl\xc3\xa5tt tilbake oppr\xc3\xb8rere fra S\xc3\xb8r-Sudan som fors\xc3\xb8kte \xc3\xa5 ta kontroll over et omr\xc3\xa5de i S\xc3\xb8r-Darfur. Den 28. mai ble Sudan ogs\xc3\xa5 anklaget av S\xc3\xb8r-Sudan for \xc3\xa5 ta livet av 10 sivile under et bombeangrep, lenge etter tilbaketrekningen fra Heglig. Den 30. mai fant det ogs\xc3\xa5 if\xc3\xb8lge SPLA sted et ganske stort slag i Warguet i Nord-Bahr el Ghazal, hvor det if\xc3\xb8lge dem var 64 sudanesiske soldater som mistet livet. Artilleri festet til kj\xc3\xb8ret\xc3\xb8y skal ogs\xc3\xa5 ha blitt \xc3\xb8delagt under kamphandlingene f\xc3\xb8r det sudanesiske angrepet ble sl\xc3\xa5tt tilbake. Angrepet kunne ikke bekreftes av uavhengige kilder. Den 21. juni kom det ogs\xc3\xa5 til trefninger mellom den sudanesiske h\xc3\xa6ren og oppr\xc3\xb8rergruppen SPLA-N i El-Fragil like vest for Dilling i S\xc3\xb8r-Kordofan, og if\xc3\xb8lge SPLA-N ble byen erobret fra de sudanesiske styrkene som ogs\xc3\xa5 skal ha lidd store tap og etterlatt mye utstyr. Fra sudanesisk hold ble det hevdet av h\xc3\xa6ren hadde jaget oppr\xc3\xb8rerne ut av omr\xc3\xa5det, og at titalls rebeller var blitt drept i kamphandlingene._NEWLINE_Den 6. juli ble to representanter for parlamentet i S\xc3\xb8r-Kordofan og seks andre drept i et bakholdsangrep. De to politikerne var Ibrahim Mohamed Belinda som var talsmann for S\xc3\xb8r-Kordofans lovgivende r\xc3\xa5d, og Faisal Beshir som var leder av r\xc3\xa5det for strategisk planlegging. Den sudanesiske h\xc3\xa6ren lovet \xc3\xa5 knuse SPLA-N etter angrepet.\n_START_SECTION_\nDe-eskalering og fors\xc3\xb8k p\xc3\xa5 forhandlinger\n_START_PARAGRAPH_\nI et m\xc3\xb8te med Egypts utenriksminister den 15. april, uttalte Omar al-Bashir at forhandlinger med S\xc3\xb8r-Sudan var uaktuelt inntil SPLA trakk seg ut av Heglig. If\xc3\xb8lge Thabo Mbeki, som hadde meklet mellom partene, hadde begge landene uttalt at de var klare til \xc3\xa5 gjenoppta forhandlingene den 22. mai, datoen S\xc3\xb8r-Sudan endte okkupasjonen av Heglig. I juni fortsatte forhandlingene, under mekling av Den afrikanske union, i den etiopiske hovedstaden Addis Abeba._NEWLINE_Den 24. april ble et veikart for fred ferdigstilt, og FN gav Sudan og S\xc3\xb8r-Sudan tre m\xc3\xa5neder p\xc3\xa5 \xc3\xa5 fremforhandle en l\xc3\xb8sning p\xc3\xa5 konflikten. Den 29. mai startet forhandlingene mellom de to landene under oppsyn av Den afrikanske union, og det ble tatt sikte p\xc3\xa5 \xc3\xa5 fors\xc3\xb8ke \xc3\xa5 l\xc3\xb8se tvistene som angikk grensesetting og oljeressurser. Samme dag annonserte Sudan at landet hadde trukket sine styrker ut av det omstridte grenseomr\xc3\xa5det Abyei, noe som ble lovprist av det internasjonale samfunnet. Forhandlingene f\xc3\xb8rte imidlertid ikke frem, og Sudan avslo et s\xc3\xb8rsudanesisk tilbud om \xc3\xa5 oppheve unntakstilstanden i grenseomr\xc3\xa5dene og gjenetablere diplomatisk kontakt mellom de to landene - en avgj\xc3\xb8relse Khartoum begrunnet med at tilbudet ikke tok opp de viktige sikkerhetssp\xc3\xb8rsm\xc3\xa5lene. Mangelen p\xc3\xa5 fremgang f\xc3\xb8rte til kraftige retorikkutbrudd p\xc3\xa5 begge sider, og seniormedlemmet av SPLA Kuol Deim Kuol uttalte at S\xc3\xb8r-Sudan ville gjenoppta stridighetene og fjerne sudanesiske styrker fra omstridte omr\xc3\xa5der dersom samtalenes utfall ikke reflekterte S\xc3\xb8r-Sudans interesser. L\xc3\xb8ytnant-generalen uttalte ogs\xc3\xa5 at \xc2\xabkampen er ikke over\xc2\xbb, og at \xc2\xabvi er rede til \xc3\xa5 konfrontere dem\xc2\xbb. I juni ble det avtalt at direkte forhandlinger skulle finne sted, hvor begge landenes innenriksministre, forsvarsministre og sikkerhetssjefer skulle m\xc3\xb8tes ansikt til ansikt for \xc3\xa5 diskutere \xc3\xa5rsakene til fiendtlighetene, oppr\xc3\xb8rsgruppene i begge land og grensebeskyttelse. Den 7. juli ble partene enige om et rammeverk for utest\xc3\xa5ende saker, inkludert at fremtidige forhandlinger med SPLA-N skulle finne sted._NEWLINE_Den 21. juli trakk S\xc3\xb8r-Sudan seg plutselig fra forhandlingene og avlyste planlagte direkte samtaler med motparten etter \xc3\xa5 ha anklaget Sudan for \xc3\xa5 ha gjennomf\xc3\xb8rt et luftangrep inne p\xc3\xa5 s\xc3\xb8rsudanesisk territorium. If\xc3\xb8lge det s\xc3\xb8rsudanesiske milit\xc3\xa6ret ble to sivile, en mann og en kvinne, skadet mens de sov i sine respektive hjem idet sudanesiske fly slapp totalt 8 bomber i nordlige Bahr el Ghazal. \xc2\xabVi hadde intet annet valg enn \xc3\xa5 suspendere v\xc3\xa5re direkte bilaterale forhandlinger med Sudan\xc2\xbb uttalte den s\xc3\xb8rsudanesiske forhandleren Atif Kiir, som ogs\xc3\xa5 la til at \xc2\xabman kan ikke sitte med dem og forhandle mens de bomber v\xc3\xa5rt territorium\xc2\xbb. Fra sudanesisk hold ble hendelsen avfeid, og den sudanesiske forhandleren Omar Dahab uttalte at \xc2\xabDet som skjedde var at Justice and Equality Movement (JEM) fors\xc3\xb8kte \xc3\xa5 angripe Sudan via s\xc3\xb8rsudanesisk territorium og SAF (Sudans v\xc3\xa6pnede styrker) slo dem tilbake, men inne i Sudan. [...] SAF krenket ikke s\xc3\xb8rsudanesisk territorium\xc2\xbb. Imidlertid benektet JEM p\xc3\xa5 det sterkeste \xc3\xa5 ha gjennomf\xc3\xb8rt noe bakkeangrep fra S\xc3\xb8r-Sudan mot S\xc3\xb8r-Darfur, og hevdet at dette kun var \xc2\xabfalske beskyldninger\xc2\xbb ment for \xc3\xa5 dekke over luftangrepene mot Bhar el-Gahzal. JEMs sekret\xc3\xa6r for utenrikssaker Ahmed Hussein Adam uttalte samme dag at \xc2\xabanklagene rettet mot JEM tar sikte p\xc3\xa5 \xc3\xa5 dekke over luftangrepet som ble utf\xc3\xb8rt av den sudanesiske h\xc3\xa6ren mot s\xc3\xb8rsudanesisk territorium, i strid mot en FN-resolusjon\xc2\xbb, og la til at \xc2\xabde (Sudan) aldri p\xc3\xa5 alvor s\xc3\xb8ker en ren politisk l\xc3\xb8sning.\xc2\xbb Den 24. juli bekreftet FN i en rapport at 6 bomber som var rettet mot sudanesiske oppr\xc3\xb8rere i stedet endte opp 1,16 km inne i S\xc3\xb8r-Sudan._NEWLINE_Den 31. juli avslo Sudans president Omar al-Bashir en invitasjon fra Den afrikanske union om \xc3\xa5 m\xc3\xb8te Salva Kiir dagen etterp\xc3\xa5, og begrunnet avslaget med at han allerede hadde planer om \xc3\xa5 bes\xc3\xb8ke Qatar denne datoen samt at han \xc3\xb8nsket \xc3\xa5 forberede seg skikkelig f\xc3\xb8r forhandlingene kunne gjenopptas.\n_START_SECTION_\nInng\xc3\xa5else av fredsavtale i september\n_START_PARAGRAPH_\nI september ble vellykkede forhandlinger f\xc3\xb8rt mellom de to landene, og den 26. september inngikk Sudan og S\xc3\xb8r-Sudan en avtale som tok for seg oljepolitikk og sikkerhet. Overenskomsten ble sett p\xc3\xa5 som et historisk \xc3\xb8yeblikk, og opprettelsen av en 10 km bred demilitarisert buffersone langs den lange grensa mellom de to landene utgjorde avslutningen p\xc3\xa5 den voldelige fasen av konflikten. Buffersonen skulle ogs\xc3\xa5 bidra til \xc3\xa5 ta kvelertak p\xc3\xa5 oppr\xc3\xb8rerbevegelser i begge landene. Imidlertid uteble noen avtale om Abyeis status.\n_START_SECTION_\nSudan\n_START_PARAGRAPH_\nNasjonal sudanesisk radio annonserte at Sudans president Omar al-Bashir ville avlyse sin planlagte visitt til den s\xc3\xb8rsudanesiske hovedstaden Juba p\xc3\xa5 grunn av krigsutbruddet. Et toppm\xc3\xb8te mellom de to landenes ledere skulle i utgangspunktet avholdes i Juba i l\xc3\xb8pet av april, etterfulgt av et m\xc3\xb8te med Den afrikanske union i Addis Abeba, hovedstaden i Etiopia. Et m\xc3\xb8te mellom Sudan og S\xc3\xb8r-Sudan hvor den omstridte grenseregionen Abyei skulle diskuteres var opprinnelig ogs\xc3\xa5 planlagt den 22. mars, men ble utsatt fra sudanesisk hold._NEWLINE_Sudan p\xc3\xa5begynte en omfattende mobilisering av dets v\xc3\xa6pnede styrker ettersom den s\xc3\xb8rsudanesiske h\xc3\xa6ren hadde penetrert s\xc3\xa5 mye som 70 km inn p\xc3\xa5 sudanesisk territorium, if\xc3\xb8lge Rahmatullah Mohamed Osman, undersekret\xc3\xa6r for landets utenriksdepartement. Visepresident al-Haj Adam erkl\xc3\xa6rte at det forekom en krigstilstand mellom de to landene den 11. april, og uttalte at alle mellomstatlige forhandlinger var lagt p\xc3\xa5 is.  Den 16. april kom det sudanesiske parlamentet med en uttalelse hvor det ble sagt at \xc2\xabregjeringen i S\xc3\xb8r-Sudan er en fiende og alle sudanesiske statlige byr\xc3\xa5er m\xc3\xa5 behandle henne deretter\xc2\xbb, og det ble sagt at Sudan skulle mobilisere alle tilgjengelige ressurser for \xc3\xa5 nedkjempe S\xc3\xb8r-Sudan og styrte regjeringen i Juba._NEWLINE_Den 19. april uttalte Sudans president Omar al-Bashir at Sudans krigsm\xc3\xa5l ville v\xc3\xa6re \xc3\xa5 erobre S\xc3\xb8r-Sudan og \xc2\xabfrigj\xc3\xb8re\xc2\xbb folket der. Han sa ogs\xc3\xa5 at \xc2\xabenten ender vi opp i Juba og tar alt, ellers ender dere (S\xc3\xb8r-Sudan) opp i Khartoum og tar alt\xc2\xbb, og beskrev opprettelsen av det SPLA-kontrollerte S\xc3\xb8r-Sudan som et historisk feilgrep._NEWLINE_Like etter S\xc3\xb8r-Sudans tilbaketrekning fra Heglig, uttalte Omar al-Bashir at det ikke ville bli noen forhandlinger med de \xc2\xabgiftige insektene\xc2\xbb i S\xc3\xb8r-Sudan. Senere hevdet Bashir at s\xc3\xb8rsudaneserne kun forstod \xc2\xabv\xc3\xa5pnenes og ammunisjonens spr\xc3\xa5k\xc2\xbb. Sudans FN-ambassad\xc3\xb8r Daffa-Alla Elhag Ali Osman hevdet at Sudan hadde rett til \xc3\xa5 handle i selvforsvar, men la til at \xc2\xabVi vil ikke krysse den internasjonale grensen og angripe S\xc3\xb8r-Sudan [...] inne i deres territorium\xc2\xbb.\n_START_SECTION_\nS\xc3\xb8r-Sudan\n_START_PARAGRAPH_\nS\xc3\xb8r-Sudans president Salva Kiir gav Sudan skylden for eskaleringen som hadde funnet sted, og uttalte at videre trefninger kunne f\xc3\xb8re til krigsutbrudd: \xc2\xabI dag morges kom det sudanesiske flyv\xc3\xa5penet og bombet omr\xc3\xa5der i Unity. Etter dette intensive bombardementet ble v\xc3\xa5re styrker angrepet av det sudanesiske milit\xc3\xa6ret og militser. En krig er igjen blitt p\xc3\xa5f\xc3\xb8rt oss, og det er sudaneserne som vil ha den\xc2\xbb. Talsmannen for det s\xc3\xb8rsudanesiske forsvaret antydet at konflikten var den st\xc3\xb8rste konfrontasjonen siden landet ble selvstendig._NEWLINE_Det s\xc3\xb8rsudanesiske parlamentet m\xc3\xb8ttes snart etter at stridighetene br\xc3\xb8t ut i april, og bad folket forberede seg p\xc3\xa5 krig: \xc2\xabKhartoum planlegger kanskje en virkelig krig... Hvis du ikke forsvarer deg er du ferdig, s\xc3\xa5 du b\xc3\xb8r g\xc3\xa5 og mobilisere folket [...] til \xc3\xa5 bli klare.\xc2\xbb S\xc3\xb8r-Sudans parlament bestemte seg for \xc3\xa5 \xc3\xb8ke de milit\xc3\xa6re utgiftene og \xc3\xa5 styrke h\xc3\xa6ren ved \xc3\xa5 skj\xc3\xa6re ned l\xc3\xb8nnen til alle offentlige ansatte med 10 prosent de kommende tre m\xc3\xa5nedene._NEWLINE_Bensinstasjonene i og rundt Juba begynte \xc3\xa5 g\xc3\xa5 tom for drivstoff den 15. april ettersom store k\xc3\xb8er med bilf\xc3\xb8rere fors\xc3\xb8kte \xc3\xa5 fylle p\xc3\xa5 tanken mens panikken satte inn.'